Ympäristöministeriölle

Annettu Lausuntopalvelu.fi-sivustolla

IOK/26/2021

06.09.2021

# Viite VN/12128/2019

## Asia Lausunto luonnoksesta hallituksen esitykseksi luonnonsuojelulaiksi

Luonnonsuojelulakiin ehdotetaan lisättäviksi mm. säännökset saamelaisten oikeuksien huomioon ottamisesta. Säännösten tarkoituksena on varmistaa saamelaisten alkuperäiskansaoikeuksien huomioon ottaminen luonnonsuojelulain toimeenpanossa.

**1 luku Yleiset säännökset**

**6 § Saamelaiskulttuurin suoja**

Laissa velvoitetaan viranomaiset huolehtimaan siitä, että lain toimeenpanosta ei aiheudu yksinään tai yhdessä muiden toimintojen kanssa *vähäistä suurempaa heikennystä* saamelaiskulttuurin tai perinteisten saamelaiselinkeinojen harjoittamisen edellytyksiin. Vastaava velvoite kolttien osalta koskee *olennaista* *heikennystä* elinolosuhteisiin tai luontaiselinkeinojen harjoittamiseen.

Ihmisoikeuskeskus katsoo, että vähintään esityksen tekstissä tulisi kirjoittaa esimerkinomaisesti auki mitä näillä voitaisiin tarkoittaa. Lisäksi tulisi avata jollain tapaa sitä, kuka ja millä perusteilla ja prosessilla suorittaa arvioinnin heikennyksen tasosta, mitä muita toimintoja huomioidaan, kenellä on osallistumisoikeus ko. arviointiprosessiin ja minkälaisella aikajänteellä mahdolliset kumulatiiviset heikennykset huomioidaan. Usein saamelaisten näkemys haitan laajuudesta poikkeaa ei-saamelaisten näkemyksistä ja prosessin selkeys vähentäisi tulkinnanvaraisuuksia.

Ehdotettavan lain 56 §:n pykälässä, joka vastaa voimassa olevaa lakia, todetaan, että ”*hoito- ja käyttösuunnitelma laadittaisiin saamelaisten kotiseutualueella vuorovaikutuksessa asianomaisten saamelaisyhteisöjen ja yhteistyössä Saamelaiskäräjien kanssa siten, että saamelaisten perinteinen tieto on osa suunnittelun tietoaineistoa. Perinteisen tiedon hankkimisessa ja hyödyntämisessä noudatettaisiin vapaan, tietoon perustuvan ennakkosuostumuksen periaatetta*.”

Tätä samaa muotoilua voisi Ihmisoikeuskeskuksen näkemyksen mukaan käyttää myös muualla, missä on kyse saamelaisten kanssa toimimisesta vuorovaikutuksessa, yhteistyössä ja noudattaen vapaan tietoon perustuvan ennakkosuostumuksen periaatetta (FPIC). Tällainen kohta voisi olla mm. tämä saamelaiskulttuurin suojaa käsittelevä 6 §.

**Ilmastonmuutoksen hillintä**

*Luonnonsuojelulain tavoitteisiin ehdotetaan 1 §:n 3 kohdassa lisättäviksi ilmastonmuutokseen sopeutuminen ja ilmastonmuutoksen hillinnän edistäminen. Nykyinen laki ei tunnista ilmastonmuutoksen merkitystä luonnon monimuotoisuuden kannalta. Ehdotetun muutoksen tarkoituksena on konkretisoida ja vahvistaa luonnon monimuotoisuuden vähenemisen ja ilmastonmuutoksen keskinäissuhdetta ja kytkentöjä. Tunnistamalla ja huomioimalla kytkökset voidaan osaltaan tukea luonnonsuojelu- ja ilmastopolitiikan yhteensovittamista ja johdonmukaisuutta. Kansallinen luonnon monimuotoisuusstrategia, alueelliset toimeenpanosuunnitelmat, osallistuminen luonnonsuojelusuunnitteluun sekä seuranta voivat osaltaan tukea strategioiden johdonmukaista yhteensovittamista.*

*Ilmastonmuutosta on käsitelty uudistuksen valmistelussa yhtenä läpileikkaavana teemana yhteistyössä kansallisten asiantuntijoiden kanssa.*

*Miten näette ilmastonmuutoksen hillinnän luonnonsuojelulain ehdotettuna tavoitteena?*

Ilmastonmuutoksen (ilmastokriisin) hillintä on välttämätön tavoite myös luonnonsuojelulaille. Ilmastolaki, luonnonsuojelulaki ja niiden kattamat teemat ovat riippuvaisia toisistaan. Ilmastopaneeli ja perustettavaksi ehdotettu luontopaneeli sekä saamelaisten ilmastoneuvosto pitäisi lailla velvoittaa tekemään yhteistyötä, ne voivat täydentää toistensa osaamista. Tässä on erinomainen mahdollisuus vähentää hallinnon ja päätöksenteon siiloutuneisuutta ja katsoa koko luonto-ilmasto-ympäristökenttää kokonaisuutena jonka olemassaolon merkitys on ilmastokriisin torjuminen, luonnon monimuotoisuuden säilyttäminen ja elinkelpoisen ympäristön ylläpito ja näin ollen myös ihmisoikeuksien toteutuminen mahdollisimman laajasti mm. terveyden ja hyvinvoinnin osalta.

**Muita huomioita esityksestä**

Ihmisoikeuskeskus kehottaa ministeriötä jatkovalmistelussa miettimään miten uudessa ilmastolaissa huomioitu saamelaisten perinnetieto voitaisiin huomioida myös luonnonsuojelulain perusteella tehtävissä toimissa tietopohjana, uuden luontopaneelin työssä ja muutoinkin. Pohdinnassa tulisi huomioida myös miten uuden perustettavan saamelaisten ilmastoneuvoston toimintaa, osaamista ja verkostoja voitaisiin hyödyntää myös luontopaneelin toiminnassa. Pitäisi harkita saamelaisten perinnetiedon asiantuntijan nimeämistä ko. luontopaneeliin jäseneksi tai osallistaa saamelaisten ilmastoneuvostoa luontopaneelin työhön.

 Sirpa Rautio Leena Leikas

 johtaja asiantuntija